C 270/22
BG
Официален вестник на Европейския съюз
13.7.2022 г.
45. подчертава, че основната цел на политиката за териториално устройство и транспорт трябва да бъде осигуряването на максимални възможности за посрещане на потребностите при минимални транспортни нужди и за целта е важно тя да бъде рационализирана; 46. препоръчва в решенията за мултимодална мобилност да се вземе предвид и приносът на моделите за мобилност като услуга (MaaS), за да се осъществи преход към по-устойчива физическа свързаност от енергийна и климатична гледна точка; например услугите по заявка и споделената мобилност, свързваща селските общности с транспортните възли, по-специално автобусните и железопътните гари, могат да стимулират използването на устойчив транспорт; 47. изразява съгласие с Комисията, че цифровизацията играе ключова роля за развитието на селските райони, като им дава възможност да използват иновативни решения, за да подобрят своята устойчивост и да оползотворят своя потенциал; призовава да се обърне специално внимание на насърчаването на рамки за допълване на публичните действия с частно финансиране за цифровата инфраструктура, която, макар и недостатъчно конкурентоспособна от гледна точка на частните инвестиции, все пак е силно конкурентна от социална и териториална гледна точка.
Широколентовият достъп е от жизненоважно значение за осигуряването на достъп на селските райони до различни услуги и за решаването на проблемите в резултат на цифровото разделение, пред които са изправени някои общности; 48. подчертава, че не е достатъчно само да се правят инвестиции в цифрова инфраструктура, ако те не са придружени от адекватно предлагане на обучение и повишаване на цифровите умения, което е особено наложително в селските райони.
Това е много важно и с оглед на нарастващата в световен план киберпрестъпност, по-специално за да се гарантира достатъчна киберсигурност на местните предприятия, които са част от веригата за доставки на храни; 49. отбелязва, че селските райони бяха особено уязвими на пандемията от COVID-19 поради много по-слабо диверсифицираната икономика, големия дял на работниците с ключови функции и лошата интернет инфраструктура; въпреки това въздействието на пандемията от гледна точка на увеличаването на дистанционната работа предлага възможности за борба с обезлюдяването на селските райони и генериране на иновативни социални и икономически дейности в селските райони в дългосрочен план; поради това предлага да се обмисли, наред с други мерки, насърчаването на висококачествени съвместни работни пространства в селските общности или създаването на данъчни стимули, които да насърчат частните дружества да позволят на служителите да работят в географски райони по техен избор; 50. счита, че в духа на принципа „никой да не бъде пренебрегнат“, отстояван от председателката на Комисията von der Leyen, се нуждаем от инструменти, за да гарантираме наличието на „иновационни екосистеми“ на всяка територия, които предлагат възможности за всички предприемачи и всички микропредприятия и МСП в селските райони, като насърчават тези малки предприятия в селските райони; необходимо е и адекватно предлагане на обучение, включително в областта на цифровите умения или други междуличностни умения, свързани с отворените иновации, междурегионалното и международното сътрудничество и междукултурните комуникация; 51. приветства увеличената подкрепа за инициативи „от долу нагоре“ като LEADER/Водено от общностите местно развитие (ВОМР), определящи ролята на местните групи за действие, и интелигентните села и насърчава по-нататъшното използване на поуките, извлечени от тези програми и подходи; във връзка с това подчертава ползата от основаващото се на иновации регионално развитие, което поставя акцент върху местните умения и ангажираност; компетентните органи на регионално и национално равнище следва да бъдат отворени към новаторските идеи на местните участници и по възможност да ги подкрепят; 52. призовава да се включи и приносът на културното наследство и работещите в областта на културата, изкуството и творчеството с цел изграждане на устойчиво и благоденстващо бъдеще, както и да се повиши туристическата привлекателност на селските райони, което ще подобри и икономическото благосъстояние на тези селища; 53. счита, че е от голямо значение, че в съобщението се признава ролята на устойчивото управление на селското и горското стопанство за издръжливостта спрямо извънредната ситуация в областта на климата и свързаните с нея рискове, както и за опазването на биологичното разнообразие; 54. припомня, че екологичният и цифровият преход трябва също да гарантират по-устойчиви и справедливи общества, които отчитат потребностите на всички членове на селските общности, включително на групите в неравностойно положение и живеещите в по-слабо развити райони и в крайна бедност.
За целта трябва да се акцентира върху справедливия и приобщаващ характер на екологичния и цифровия преход; 55. счита, че селското стопанство трябва да може да продължи да играе централна роля в селските райони; призовава Комисията да осигури правилното разработване на стратегическите планове, които всяка държава членка ще трябва да изготви в контекста на новата обща селскостопанска политика (ОСП), за да се гарантира, че европейският първичен сектор върви в посоката, набелязана от Зеления пакт, стратегията „От фермата до трапезата“ и стратегията за биологичното разнообразие, и че се дава възможност за местни стратегии, основани на характеристиките на всеки регион и популяризирането на типични местни продукти;